הצעירים של היום רוצים להתקדם - אבל כבר לא רוצים לנהל - גלובל - TheMarker
הצעירים של היום רוצים להתקדם - אבל כבר לא רוצים לנהל
רק שליש מהעובדים האמריקאים סבורים שמשרת ניהול תקדם את הקריירה שלהם, ומעדיפים להתקדם במסלול קריירה שאינו דורש ניהול; "התפיסה של חיים כמנהל היא שניהול מרחיק אותך מהעבודה שבאמת משנה"
הגידול במשרות ובשכר בארה"ב נמצא במגמת עלייה, מה שמאותת על תקופה מצוינת לעסקים - חוץ מהעובדה שאף אחד לא רוצה לנהל אותם. רק שליש מהעובדים האמריקאים סבורים שמשרת ניהול תקדם את הקריירה שלהם, לפי סקר של אתר ההשמה אדיסון גרופ.
הדו"ח, שכלל 1496 עובדים אמריקאים שנולדו בין 1946 ל-1995, מראה שרק כרבע מהעובדים מעוניינים להיות מנהלים יותר יעילים ול-17% מהעובדים אין שום עניין לנהל אנשים אחרים.
"אם יתעלמו מהנתונים האלה זה עשוי להפוך לבעיה", אמר סטיב וולפה, סגן נשיא לתפעול באדיסון גרופ, שצופה כי אם אנשים צעירים מקודמים לתפקידי ניהול שהם לא מעוניינים בהם, חברות יאבדו עובדים מוכשרים. "אנחנו רואים יותר צעירים שרוצים להיות מומחי ידע כיום, במקום להיות אחראים על אנשים אחרים", אמר וולפה. צעירים שנולדו בין השנים 1980-1994 ומכונים "מילניאלס" (Millennials) מעוניינים פחות בניהול לעומת דורות קודמים של צעירים, אמר וולפה, אף שהם נוטים להיות מעוניינים יותר בקידום הקריירה מאשר עובדים מבוגרים יותר, פשוט משום שהם חדשים יותר בשוק העבודה. המחקר מצא שפחות צעירים בני 20-35 רוצים להיות אחראים על אחרים, אף שהם רוצים יותר אחריות אישית, אמר וולפה.
המטה הכללי של גוגל בקליפורניהBloomberg
"לעתים קרובות מדי חברות מקדמות את אנשי המכירות הטובים ביותר שלהם להיות מנהלי מכירות, או את המהנדסים הטובים ביותר שלהם להיות מנהלים, פשוט משום שזה המסלול שבו הם נמצאים", אמר וולפה. "אנחנו יודעים מעשורים של מחקר שכשזה קורה, שביעות הרצון מהעבודה יורדת ותחלופת העובדים עולה".
ואכן, צעירים בגילאי 20-35 מעריכים ניידות בין מקומות עבודה יותר מאשר קבוצות בין דוריות אחרות, לפי הסקר, אפילו אם הם לא רוצים לקפוץ לתפקידי ניהול בחברה. כמעט רבע מהצעירים מחפשים כיום קידום במקום העבודה שלהם, לעומת 19% בקרב בני דור ה-X (ילידי 1965-80) ו-9% בקרב בייבי בומרז (ילידי 1946-1964). צעירים עד גיל 35 הם גם בעלי סבירות גבוהה יותר לעזוב עבודה אם הם לא הצליחו להתקדם מעבר לתפקיד הנוכחי שלהם.
אז איך שומרים על עובדים צעירים מרוצים אם הם מחפשים איך להתקדם אבל לא לתפקידי ניהול? חברות טכנולוגיה רבות התאימו עצמן למציאות הזאת באמצעות שינוי ההגדרה של מקום עבודה מוצלח. גוגל ואורקל, למשל, פיתחו מסלולי קריירה שלא מובילים לתפקידי ניהול, אמר סקוט דה-רו מבית הספר למנהל עסקים של אוניברסיטת מישיגן, שמלמד פיתוח מנהיגות.
"מסלולי קריירה אינדיבידואלים הם מקבילים למסלולי ניהול בחברות ההייטק הללו. המפתח הוא שעובד יכול להיות מצליח בכל מסלול". ייתכן שהסיבה שצעירים שרוצים להתקדם נרתעים מתואר ניהול היא בגלל מיתוג גרוע. "היתה תקופה בסוף שנות התשעים שבה ראינו שינוי. אף אחד לא רצה לעבוד באופן ספייס, אבל כולם רצו להוביל בדרך שלהם", אמר דה-רו.
סטו פרידמן, מנהל פרויקט שילוב קריירה-חיים בוורטון, מסכים שלניהול יש כיום מוניטין לא טובים. "צעירים עד גיל 35 ראו את ההורים שלהם מקדישים את חייהם לתפקידי ניהול בהתמסרות מלאה, רק כדי להיות מפוטרים במשבר הפיננסי", אמר פרידמן, שצופה שצעירים עד גיל 35 רוצים משרות שיש להן יותר השפעה, לצד חיים אישיים ממלאים. "התפיסה של חיים כמנהל היא שניהול מרחיק אותך מהעבודה שבאמת משנה".